Poul Nødgaard (DF), 1999-02-04:
Man kan vist uden overdrivelse sige, at Kristeligt Folkeparti har ramt et meget centralt emne her i dag, for det er da meget lang tid siden, jeg har set et forslag give anledning til så megen debat.
Man kunne også have håbet på, at det var et forslag, hvor man kunne se lidt væk fra det partipolitiske, så det i højere grad kunne samle hele Folketinget, for her er trods alt tale om en sag af et meget stort omfang.
I Dansk Folkeparti synes vi, det er positivt, at der sættes fokus på værdinormerne, som gennem en årrække har været under nedbrydning og forandring; lad os sige det lige ud ad landevejen.
Ordentlige værdinormer hænger f.eks. sammen med en ordentlig omgangs- og tiltaleform mellem mennesker.
Mellem venner kan man bruge nogle udtryk, som man ikke kan bruge over for andre, men desværre må vi nok sige, at sproget i mange henseender har udviklet sig i en lidt uheldig retning, også venner og familie imellem.
Almindelig hjælpsomhed over for medborgerne, de gamle, de svage og de syge, er blevet lidt af en mangelvare.
Det er ikke generelt, men et tiltagende fænomen.
Det er f.eks. i dag ikke særlig in at hjælpe en ældre dame med at bære indkøbsposen, og det er ej heller særlig god latin at rejse sig op i en bus og give plads for et ældre medmenneske.
Det er ikke noget generelt, men jeg ser daglig i mange busser, hvorledes specielt mange unge desværre ikke har den holdning, at man giver plads for folk, der ikke har det så godt som en selv.
Det har også noget med værdinormer at gøre.
Det er også en værdinorm, at man viser interesse over for sine forældre og har den samme interesse for velfærdet over for arbejdskolleger, naboer og også over for sine børn; det hænger sådan set sammen.
Jeg ved godt, at dagene er lange og travle, men det må være sådan, at man har den indstilling, at man også, selv om man har travlt, sørger for at besøge de familiemedlemmer og andre, der måske ikke er i stand til selv at komme uden for hus og hjem.
Vi må nok sige, at i dagens travlhed er det jo nok sådan, at det er et område, der desværre bliver en hel del forsømt. Man kunne måske også i dag sætte lidt fokus på og fremhæve nogle af de mennesker i vores samfund, der laver en meget, meget stor indsats for, at samfundet kan hænge sammen, og her tænker jeg specielt på dem, der udfører en stor, frivillig indsats i det daglige arbejde.
Det vil måske være forkert at fremhæve nogle frem for andre, men lad mig tage hele børne- og ungdomsarbejdet, idrætten, spejdere osv. osv. osv.
Jeg tror, vores samfund ville stå med nogle uoverstigelige problemer, såfremt der ikke fandtes den korpsånd, som i realiteten eksisterer blandt utrolig mange mennesker, og lad os takke for det i dag.
Men værdierne i vores samfund har i høj grad baggrund i et kristent værdigrundlag, og med nye og fremmede religioners indtog i Danmark må man jo sige, at vore grundlæggende værdinormer desværre også ændres på dette område.
Så vil jeg også sige lidt om respekten for de materielle goder, som jo også er i forfald.
Jeg synes, det er et kæmpe samfundsproblem, når man kan se toge overmalet med graffiti og kan høre, at DSB må ofre 50-60 mio. kr. om året for at rydde op efter al den vandalisme mod togene.
Vi, der har en anden holdning til disse ting, må overalt, hvor vi kommer frem, søge at præge udviklingen hen imod, at tingene udvikler sig i en anden retning.
Med andre ord: Respekten for andres værdier må genetableres.
Jeg var i en kort bemærkning lidt inde på hele velfærdssamfundets skyggesider, og her tænker jeg på - som jeg nævnte tidligere - de mange børn, der må fjernes fra eget hjem, og alle de mange psykisk syge børn, vi har, og sådan kunne jeg fortsætte inden for det sociale område.
Her synes jeg, vi har et hængeparti midt i al den velfærd, vi tilsyneladende har, og så godt som det i øvrigt går på andre områder, synes jeg, vi her har at gøre med noget, som vi godt hver for sig kunne yde en endnu større indsats for at få rettet op på. Jeg havde sådan set et lille spørgsmål til Kristeligt Folkeparti.
Når man læser forslaget, kan man se, at det er udarbejdet lidt efter norsk mønster, og jeg synes måske, det er lidt tyndt indimellem.
Hvis forslaget bliver vedtaget - og det kunne der da være en mulighed for, hvis Venstre ellers ændrer signaler, for jeg ved ikke, hvorfor det liberale parti har fået en så negativ indstilling over for forslaget - kommer det til at overlappe på en lang række områder, hvor andre er inde i billedet, f.eks. på det etiske område og på børneområdet, som der står i forslaget.
Jeg synes nok, det ville være gavnligt, at Kristeligt Folkeparti i debatten her i dag løftede sløret for, hvordan man forestiller sig, at tingene skal gøres, hvis forslaget bliver vedtaget: Hvordan kan regeringen udarbejde et forslag på en sådan måde, at det sker i respekt over for de områder, hvor der arbejdes med disse ting i forvejen?
Det er en skam, at 5 minutter går så hurtigt, men jeg må jo desværre forlade talerstolen nu, formand.